Keywords

Summary



Keywords

1. Okolje – Odpadki – Direktiva 75/442 – Pojem odpadek

(Direktiva Sveta 75/442, kot je bila spremenjena z Direktivo 91/156, člena 1(a) in 2(1)(b)(iv))

2. Okolje – Odpadki – Direktiva 75/442 – Področje uporabe

(Direktiva Sveta 74/442, kot je bila spremenjena z Direktivo 91/156, členi 2(1)(b), 4, 8 in 15, in Direktiva 91/271)

3. Okolje – Čiščenje komunalne odpadne vode – Direktiva 91/271 – Področje uporabe

(Direktiva Sveta 75/442, kot je bila spremenjena z Direktivo 91/156, člen 2(2), in Direktiva 91/271)

Summary

1. Odpadna voda, ki izteka iz kanalizacijskega omrežja, ki ga vzdržuje podjetje, ki izvaja javno službo čiščenja odpadne vode v skladu z Direktivo 91/271 o čiščenju komunalne odpadne vode in zakonodajo, ki je bila sprejeta zaradi njenega prenosa, je odpadek v smislu Direktive 75/442 o odpadkih, kot je bila spremenjena z Direktivo 91/156.

Iz člena 2(1)(b)(iv) Direktive 75/442 izhaja, da je zakonodajalec Skupnosti želel izrecno opredeliti odpadno vodo kot „odpadek“ v smislu te direktive, pri čemer določa, da se pod določenimi pogoji za te odpadke ne uporablja ta direktiva in z njo uvedena splošna pravna ureditev odpadkov.

Okoliščina, da odpadna voda izteka iz kanalizacijskega omrežja, zato ne vpliva na naravo „odpadkov“ v smislu omenjene direktive. Puščanje odpadne vode zunaj kanalizacijskega omrežja namreč pomeni okoliščino, s katero podjetje, ki izvaja čiščenje odpadne vode in je imetnik take vode, to „zavrže“. Dejstvo, da je prišlo do razlitja po naključju, ne dovoljuje drugačnega zaključka.

(Glej točke 26, 28, 29 in točko 1 izreka.)

2. V členu 2(1)(b)(iv) Direktive 75/442 o odpadkih, kot je bila spremenjena z Direktivo 91/156, je iz njenega področja uporabe izključena odpadna voda, razen tekočih odpadkov, vendar pod pogojem, da to odpadno vodo ureja „druga zakonodaja“. Ti besedi se lahko nanašata tudi na nacionalno zakonodajo. Vendar pa morajo pravila Skupnosti in nacionalna pravila, zato da jih je mogoče šteti kot „drugo zakonodajo“, obsegati natančne določbe, ki urejajo ravnanje z odpadki, in morajo zagotoviti raven varstva, ki je vsaj enaka tisti, ki izhaja iz te direktive, natančneje iz njenih členov 4, 8 in 15.

Direktiva 91/271 o čiščenju komunalne odpadne vode ne zagotavlja takšne ravni varstva. Zato to ni „druga zakonodaja“ v smislu člena 2(1)(b) Direktive 75/442. Predložitveno sodišče mora v skladu z zgoraj navedenimi merili preveriti, ali je mogoče nacionalno zakonodajo šteti kot „drugo zakonodajo“ v smislu tega člena. Takšen je primer, če ta nacionalna zakonodaja obsega natančne določbe, ki urejajo ravnanje z zadevnimi odpadki, in če lahko zagotovi varstvo okolja, ki je enako tistemu, ki ga zagotavlja Direktiva 75/442, natančneje njeni členi 4, 8 in 15.

(Glej točke 31, 32, 34, 35, 38 in točko 2 izreka.)

3. Za Direktivo 91/271 o čiščenju komunalne odpadne vode, ki ne zajema določb v zvezi z odpadno vodo, ki izteka iz kanalizacijskega omrežja, ni mogoče šteti, da glede ravnanja z odpadno vodo predstavlja lex specialis v razmerju z Direktivo 75/442 o odpadkih, kot je bila spremenjena z Direktivo 91/156, in se zato ne uporablja na podlagi člena 2(2) te direktive.

(Glej točki 41, 40 in točko 3 izreka.)